Povzetek revizijskega poročila
Pravilnost določanja in izplačevanja plač v Srednji gradbeni, geodetski, okoljevarstveni šoli in strokovni gimnaziji Ljubljana

Računsko sodišče je izvedlo revizijo pravilnosti določanja in izplačevanja plač v **Srednji gradbeni, geodetski, okoljevarstveni šoli in strokovni gimnaziji Ljubljana** (v nadaljevanju: šola) za obdobje od 1. 9. do 31. 12. 2023. Cilj revizije je bil izrek mnenja o pravilnosti tega dela poslovanja šole.

Računsko sodišče je o pravilnosti določanja in izplačevanja plač v šoli za obdobje od 1. 9. do 31. 12. 2023 izreklo mnenje s pridržkom, ker je ugotovilo, da je šola v nasprotju z Zakonom o sistemu plač v javnem sektorju 5 javnim uslužbencem nepravilno določila osnovno plačo ter jim zato izplačala za 795 EUR previsoke oziroma za 289 EUR prenizke osnovne plače, poleg tega šola v nasprotju z omenjenim zakonom v pogodbah o zaposlitvi ni opredelila vseh delovnih mest ter plačnih razredov za vsako od delovnih mest, za nekatere javne uslužbence pa ni mesečno izdala pisne odločitve o povečanem obsegu dela. Ker šola v aktu o sistemizaciji delovnih mest ni določila vseh delovnih mest, potrebnih za izvajanje nalog, je ravnala tudi v nasprotju z Zakonom o javnih uslužbencih. Pri obračunavanju in izplačevanju povečane tedenske učne obveznosti v nasprotju z Zakonom o sistemu plač v javnem sektorju in Uredbo o enotni metodologiji in obrazcih za obračun in izplačilo plač v javnem sektorju ni obračunala povečane tedenske učne obveznosti oziroma je ni obračunavala glede na dejansko opravljene ure učne obveznosti, v nekaterih primerih pa tudi ni uporabila pravih faktorjev za izračun povečane učne obveznosti. Poleg tega je šola v nasprotju z Zakonom o organizaciji in financiranju vzgoje in izobraževanja dodatno strokovno pomoč dijakom s posebnimi potrebami, upravljanje učbeniškega sklada in izvedbo nalog v zvezi s poklicno maturo in zaključnim izpitom opredelila kot povečano učno obveznost in izplačala delovno uspešnost iz tega naslova v nasprotju z Zakonom o sistemu plač v javnem sektorju in Uredbo o delovni uspešnosti iz naslova povečanega obsega dela za javne uslužbence. Poleg tega pa je v nasprotju z Zakonom o organizaciji in financiranju vzgoje in izobraževanja sklepala tudi pogodbe o zaposlitvi za določen čas 3 let, čeprav za to niso bili izpolnjeni pogoji.

Šola med revizijskim postopkom ni odpravila vseh ugotovljenih nepravilnosti, zato je računsko sodišče zahtevalo **predložitev odzivnega poročila.**

Ljubljana, 17. julija 2025